**Letra Nër 444**

**Një Letër Dashurie - Janar 2023**

**40 vjet: Zoti shfaqet nëpërmjet dëshmitarëve**

*“Unë do të dërgoj dy dëshmitarë të mi, dhe do të profetizojnë… Ata janë dy ullinj dhe dy shandanë që qëndrojnë para Zotëruesit…” (Zb. 11,3-4) “Ju jeni dëshmitarët e mi” (Is 44,8).*

**At. Ricardo E. Facci**

Kur flasim për rëndësinë e dëshmisë, kjo do të thotë veçanërisht se ne duhet të jemi dëshmitarë të veprimeve të Zotit gjatë jetës, në familje dhe bashkësitë tona. Bëhet fjalë për të treguar përvojën konkrete se Zoti është i Gjallë, se Ai vepron në mesin tonë. Kjo do të thotë, ne jemi dëshmitarë të Krishtit kur shnderrohemi në dëshmi se Ai jeton, se Ai është Biri i Zotit, Shpëtimtari dhe Shëlbuesi i botës, i familjeve tona dhe që rreh në zemrat tona.

Apostujt panë me sytë e tyre veprimet ungjillëzuese të Jezusit dhe ringjalljen e tij (Krh. Vep. 10,39-41). Ai u tha atyre: “Ju do të merrni fuqinë e Shpirtit Shenjt, i cili do të zbresë në ju dhe ju do të bëheni dëshmitarët e mi në Jerusalem, në mbarë Judenë, në Samari, madje dhe deri në skajin e botës.” (Vep. 1,8; Krh. 10,42-43).

Të gjithë anëtarët e Hogares Nuevos, nëpërmjet forcës dhe fryteve të Shpirtit të Shenjtë, janë dëshmitarë të veprimit që Zoti bëri në kaq shumë njerëz dhe familje. Ashtu si në lëvizjet e tjera të Kishës, shumë mund të dëshmojnë për praninë e Zotit që vepron në mes të njerëzimit. Pra, si anëtarë të Kishës, ne mund të përsërisim fjalët e Shën Pjetrit: "Ne jemi dëshmitarë të gjithçkaje që ka bërë Zoti" (Krh. Vep. 10,39).

Në këtë moment, secili mund të pyesë veten, si të jetë dëshmitar i Krishtit në një botë kaq jobesimtare? Unë mendoj, për shembull, për një stadium futbolli, plot me njerëz tifozë për skuadren e tyre të preferuar, të zhytur në çdo lëvizje, duke kënduar, duke bërtitur si të çmendur për çdo gol: A do të mund të gëzoheshin në të njëjtën mënyrë nëse do ta vendosnim Krishtin Eukaristinë në qendër të stadiumit? Zëri nga stadiumi mund të thoshte: "Me ne, Krishti i gjallë!", por... Sa do të gëzoheshin me një prani të tillë?

I dashuri ynë Shën Pali VI pohoi se “«Njeriu bashkëkohor dëgjon me më shumë endje dëshmitarët sesa mësuesit, ose nëse i dëgjon, e bën për faktin sepse janë dëshmitarë”¹. Mësimet me fjalë zakonisht japin pak rezultat nëse dëshmia mungon. Në familje, prindërit dhe fëmijët janë të nevojshëm për të qenë profetë, të cilët mund të përjetojnë forcën e Shpirtit dhe të shpallin pa frikë të vërtetën e Zotit në jetën e tyre. Dëshmitari ka jetuar në të Vërtetën, sigurisht që ai ka vuajtur për të Vërtetën dhe fjala e tij është e besueshme, profetike, sepse ajo shpall dhe dëshmon për atë të Vërtetë.

Ndonjëherë është e frikshme të jesh profetë, sepse jemi mësuar të jetojmë në rehati. Ne jemi të shqetësuar për pamjen tonë, çfarë do të thonë të tjerët; kemi frikë të jemi autentikë dhe të humbasim prestigjin para të tjerëve. Ne preferojmë të shmangim problemet. Por Zoti na thërret në misionin për të qenë dëshmitarë.

Familjet tona janë thirrur të jenë dëshmitarë në botën konkrete që duhet të jetojmë. Ne jemi thirrur të predikojmë duke qenë dëshmitarë të veprimeve të Zotit përpara një qenieje njerëzore zemërgur, kokëfortë, të thirrur për të qenë dëshmitarë përpara njerëzve dhe familjeve që nuk duan të dëgjojnë ose besojnë. Jezusi, në Nazaretin e tij, në mes të miqve, familjes dhe të njohurve të tij nuk mundi të bënte shumë mrekulli për shkak të mosbesimit të tyre (Krh. Mt 13,58). Ndoshta edhe ne do të përjetojmë të njëjtën gjë, ndoshta do të na duhet të trokasim në dyer të tjera, në zemra të tjera, në mënyrë që Zoti të shfaqet te të gjithë, afër dhe larg, me shenjat që bën nëpërmjet nesh, dëshmitarëve të tij.

Por le të kemi parasysh se, nëse jemi dëshmitarë të Zotit, të mrekullive që ai bën në familje, në zemrat e çifteve dhe fëmijëve, duke shpallur Krishtin dhe, nëse përballemi me mashtrimet e ideologjive postmoderne, kulturës së vdekjes dhe shkatërrimit të familjes dhe shoqërisë njerëzore, atëherë Djalli do të vazhdojë të na pengojë në rrugën e jetës.

Kisha ka nevojë që anëtarët e Hogares Nuevos të jenë dëshmitarë, të aftë për të dashur deri në vdekje, duke ditur se: “Të krishterët në botë janë ajo që është shpirti në trup. Shpirti banon në të gjitha pjesët e trupit dhe të krishterët në qytetet të ndryshme të botës. Shpirti ka vendbanimin e tij në trup, e megjithatë nuk i përket trupit. Pra, të krishterët banojnë në botë, e megjithatë ata nuk i përkasin botes. Shpirti që është i padukshëm mbahet në trup që është i dukshëm; kështu të krishterët njihen si pjesë e botës”.² Të krishterët, pra familjet e Veprës, janë thirrur të jenë fara e përjetësisë.

Për këtë arsye, vëllezërit e mi, për të qenë një dëshmitar i efektshëm i Krishtit, duhet ta njohesh atë personalisht. Siç thotë Shën Gjoni: "Çka ishte që në fillim, çka dëgjuam, çka pamë me sytë tanë, çka soditëm dhe duart tona prekën..." (1Gj 1,1-3).

Jezusi qe shumë i qartë: “Ju dërguat disa njerëz te Gjoni dhe Gjoni e dëshmoi të vërtetën. Unë nuk kam nevojë për dëshmi të njeriut, por ua përmend këtë që ju të shëlboheni. Gjoni ishte dritëz që digjej e ndriçonte, por juve ju pëlqeu të kënaqeni në atë dritë vetëm për një çast. Por unë e kam një dëshmi më të madhe se atë të Gjonit: veprat që Ati m’i besoi për t’i kryer; pikërisht këto që unë kryej, dëshmojnë për mua se më dërgoi Ati.” (Gj. 5,33-36).

Të jesh dëshmitar i Krishtit do të thotë, jeta personale dhe familjare të angazhimit për të qenë i krishterë. Besimi ynë i krishterë, më shumë sesa të shkruhet në libra, artikuj e letra, duhet të shkruhet në jetën e familjeve tona, që duan brenda dhe jashtë vetes. Të jesh i krishterë nënkupton domosdoshmërisht për të qenë dëshmitar i Krishtit, i Cili jeton përgjithmonë, i cili është e Vërteta që nuk del nga moda, që i jep kuptim çdo gjëje, që mbështet familjet tona, veçanërisht dashuria që i ndërton ato.

Duke qenë familje të krishtera, shtëpi të reja, ato janë thirrur të jenë llamba që ndriçojnë rrugën e familjeve të dobëta, të rrezikuara, të humbura, të hutuara, të çorientuara. Jeta e çdo familjeje të krishterë duhet të jetë si një alarm që zgjon familjet e fjetura dhe i shtyn ata të pyesin veten, siç dëshironte Shën Pali VI: "Kjo shpallje, pra, duhet që para së gjithash të bëhet me anë të dëshmisë. Ja: një i krishterë apo një grup të krishterësh, në gjirin e bashkësisë së njerëzve ku jetojnë, shfaqin aftësi kuptimi dhe pranimi, njësim të jetës dhe të fatit me të tjerët, solidaritet në përpjekjet e të gjithëve për gjithçka që është fisnike dhe e mirë. Ja: në mënyrë shumë të thjeshtë dhe spontane, ata e rrezatojnë fenë në disa vlera që i tejkalojnë vlerat e kohës, dhe shpresën në diçka që nuk shihet dhe që nuk do të guxohej të merrej me mend. Atëherë, me një dëshmi të tillë pa fjalë, këta të krishterë ngjallin në zemrat e atyre që i shohin tek jetojnë pyetje të parezistueshme: Përse janë kështu? Përse jetojnë në një mënyrë të tillë? Çfarë apo kush i frymëzon? Përse janë në mesin tonë? E, po, një dëshmi e tillë është tashmë një shpallje e heshtur, por shumë e fortë dhe e efektshme e Lajmit të Mirë.”³. Pra, le të jemi dëshmitarë të mrekullive të kryera nga Zoti.

**Lutja**

Zot Jezus, Ti që ishe dëshmitar i Atit,

na ndihmo të përjetojmë thellësisht

të qenit një dëshmi e mishëruar e së Vërtetës Sate,

dhe të jemi një pishtar që shkëlqen

në mjedisin tonë për të qenë një shembull i mirë i jetës së krishterë.

Të kërkojmë, o Zot, që dëshmia jonë të jetë vërtet e besueshme,

e mbështetur nga një mënyrë jetese ungjillore,

e gëzueshme, e përulur dhe e mëshirshme.

Le të gjejnë tek ne shumë familje farin që tregon Praninë tënde. Amen.

**Puna Martesore**

1.- Çfarë mrekulli të Zotit kemi parë në familjen tonë?

2.- Si prindër, a jemi ne dëshmitarë të Zotit për fëmijët tanë?

3.- Si mund të jemi dëshmitarë në një botë kaq armiqësore ndaj përvojës së besimit?

**Puna Shtylla**

1.- Tregoni mrekullitë që ka bërë Zoti nëpërmjet ungjillëzimit të Hogares Nuevos.

2.- Cila është një shenjë më e madhe e mrekullive që bën Zoti: Shërimi i një sëmundjeje apo shndërrimi i një zemre që kthehet te Zoti?

3.- Çfarë do të thotë të jesh “dëshmitarë” të Krishtit të Gjallë?

4.- Cila duhet të jetë dëshmia jonë përpara një bote jobesimtare, veçanërisht në fushën e të rinjve?

**Shënime**: 1.- Evangelii Nuntiandi 41; 2.- Letra drejtuar Diognetit, VI; 3.- Evangelii Nuntiandi 21

Ne fillojmë të përgatitemi për ngjarjet e mëdha të vitit 2023, duke festuar 40-vjetorin.

**Për Evropën: 21-23/4, në Granada (Spanjë)**. Të gjithë duhet të marrim pjesë në këtë moment të mrekullueshëm, i cili do të jetë i paharrueshëm për shpirtrat dhe familjet tona.

**Për Amerikën e Veriut, Qendrore dhe Karaibe: 2-4/6 në Puebla (Meksikë)**. Zoti dëshiron të takojë të gjithë ne që kemi ndjekur Krishtin për vite në familjet tona.

**Për Amerikën e Jugut: 18-20/8 në Asunción (Paraguaj)**. Nuk do të ketë asnjë stadium që mund të përmbajë kaq shumë gëzim të bashkëndarë nga 40 vitet që ne kemi ecur së bashku me Krishtin.